Document ID: /fineweb-2-swissfilter-quality_10-filterrobots/filtered/05600.jsonl.gz/28

Dvostruka šampionka Sinsinatija (2014, 2015.) Serena Vilijams u prvom kolu je rutinski savladala Dariju Gavrilovu sa 6:1, 6:2 za samo 66 minuta igre.
Serena Vilijams nije među nosiocima na Sinsinatiju pa smo je gledali već u prvom kolu, a u drugom će imati prilično težak zadatak u meču sa Petrom Kvitovom.
Po dva brejka u oba seta bila su dovoljna Sereni da završi posao i pokaže navijačima da je zaista spremna za nastup na ovom turniru.
Beloruskinja Viktorija Azarenka pobedila je 25. teniserku sveta Karlu Suares Navaro iz Španije sa 6:7 (5-7), 6:2, 6:4 u prvom kolu turnira u Sinsinatiju.
Azarenka, koja je 2013. osvojila trofej u Ohaju, sada je zaigrala uz "specijalnu pozivnicu", a trijumf nad nezgodnom rivalkom značiće joj na polju samopouzdanja u pokušaju da se vrati u vrh. Na 4:4 u trećem setu nekadašnja prva igračica sveta spasla je dve brejk lopte i potom je napravila ključni brejk za trijumf posle 121 minuta igre.
Bila je to treća Azarenkina pobeda nad Suares Navaro u isto toliko međusobnih mečeva, uz 55 vinera i 38 neiznuđenih grešaka. Beloruskinja će se u drugoj rundi sastati sa Karolin Garsijom iz Francuske, koja je bila slobodna na startu.
Estonka Anet Kontavejt deklasirala je Barboru Stricovu 6:3, 6:0 i u drugom kolu čeka je okršaj sa boljom iz duela Osaka - Sakari, dok je Lesja Curenko bila još ubedljivija sa domaćom takmičarkom Danijel Kolins (6:2, 6:0) i naredna suparnica biće joj Garbinje Mugurusa.
U uzbudljivom meču Svetalana Kuznjecova pobedila je Stefani Fegele sa 6:4, 2:6, 7:6 (7-5) i sastaće se u narednoj rundi sa Jelinom Svitolinom. Slavila je i Slovakinja Viktorija Kuzmova, 20-godišnjakinja koja je 56. na svetu, ona je dobila Alijaksandru Sasnovič 6:0, 4:6, 6:1 i sada će igrati sa Kristinom Mladenović, kojoj je polufinalistkinja Vimbldona Julija Gerges predala meč zbog povrede lista pri vođstvu Francuskinje 6:4, 4:2.
Medison Kiz je u američkom okršaju savladala Betani Matek-Sends 3:6, 7:6 (7-3), 6:4, iako je imala set i brejk zaostatka. U narednoj rundi čeka je bolja iz duela Anastasije Sevastove i Kamile Đorđi.
Turnir u Sinsinatiju igra se za nagradni fond od 2.874.299 dolara.